[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.12.2008

COM(2008) 835 τελικό

ΣΥΣΤΑΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την εξουσιοδότηση της Επιτροπής για έναρξη διαπραγματεύσεων εξ ονόματος της Κοινότητας, όσον αφορά τη σύναψη συμφωνίας αλιευτικής σύμπραξης με τη Δημοκρατία της Γουινέας

ΣΥΣΤΑΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την εξουσιοδότηση της Επιτροπής για έναρξη διαπραγματεύσεων εξ ονόματος της Κοινότητας, όσον αφορά τη σύναψη συμφωνίας αλιευτικής σύμπραξης με τη Δημοκρατία της Γουινέας

ΑΙΤΙΟΛΟΓΙΚΗ ΕΚΘΕΣΗ

Η Κοινότητα και η Δημοκρατία της Γουινέας συνήψαν αλιευτική συμφωνία για την αλιεία στα ανοικτά των ακτών της Γουινέας[1] στις 28 Μαρτίου 1983, το τελευταίο πρωτόκολλο της οποίας[2] το οποίο τέθηκε σε ισχύ στις 26 Απριλίου 2004, για τον καθορισμό των αλιευτικών δυνατοτήτων και τη χρηματική αντιστάθμιση που προβλέπονται στη συμφωνία, λήγει την 31η Δεκεμβρίου 2008.

Η Επιτροπή προτείνει τη διαπραγμάτευση ενός νέου πρωτοκόλλου, το οποίο θα ανταποκρίνεται καλύτερα στις διαπιστωμένες ανάγκες των στόλων των κρατών μελών για αλιευτικές δυνατότητες, σύμφωνα με τα συμπεράσματα του Συμβουλίου το 2004 σχετικά με τις συμφωνίες αλιευτικής σύμπραξης. Η μονογραφή ενός νέου πρωτοκόλλου πριν από την ημερομηνία λήξης του ισχύοντος πρωτοκόλλου, θα επιτρέψει την εξασφάλιση της συνέχισης των αλιευτικών δραστηριοτήτων.

Επιπλέον, και για να ληφθούν υπόψη τα συμπεράσματα του Συμβουλίου του 2004 σχετικά με τις συμφωνίες αλιευτικής σύμπραξης, ενδείκνυται η διαπραγμάτευση μιας νέας συμφωνίας αλιευτικής σύμπραξης με τη Δημοκρατία της Γουινέας αντί της ισχύουσας συμφωνίας αλιευτικής σύμπραξης.

Συνεπώς, το Συμβούλιο καλείται να εγκρίνει τις συνημμένες στην παρούσα σύσταση οδηγίες διαπραγμάτευσης.

2. ΣΥΣΤΑΣΗ

Συνεπώς, με γνώμονα τα ανωτέρω, η Επιτροπή συνιστά:

- Την εξουσιοδότηση της Επιτροπής από το Συμβούλιο για την έναρξη και τη διεξαγωγή διαπραγματεύσεων με στόχο τη σύναψη συμφωνίας αλιευτικής σύμπραξης με τη Δημοκρατία της Γουινέας,

- Τη διεξαγωγή αυτών των διαπραγματεύσεων από την Επιτροπή σύμφωνα με τις διατάξεις της συνθήκης για την ίδρυση της Ευρωπαϊκής Κοινότητας,

- Την έγκριση των συνημμένων στην παρούσα σύσταση οδηγιών διαπραγμάτευσης από το Συμβούλιο.

Βρυξέλλες,

Για την Επιτροπή

Μέλος της Επιτροπής

ΠΑΡΑΡΤΗΜΑ

Οδηγίες διαπραγμάτευσης

Στόχος των διαπραγματεύσεων είναι η σύναψη συμφωνίας αλιευτικής σύμπραξης μεταξύ της Κοινότητας και της Δημοκρατίας της Γουινέας, σύμφωνα με τα Συμπεράσματα του Συμβουλίου της 15ης Ιουλίου 2004, τα οποία βασίζονται στην ανακοίνωση της Επιτροπής της 23ης Δεκεμβρίου 2002.

Για να εξασφαλιστεί, μέσω της παρούσας συμφωνίας αλιευτικής σύμπραξης, η προώθηση βιώσιμης και υπεύθυνης αλιείας, η Επιτροπή θα βασίσει τις εν λόγω διαπραγματεύσεις:

- στον καθορισμό των αλιευτικών δυνατοτήτων για τα κοινοτικά σκάφη λαμβάνοντας ταυτόχρονα υπόψη την πραγματική χρησιμοποίηση των αλιευτικών δυνατοτήτων από τις επιχειρήσεις με βάση το ισχύον πρωτόκολλο, στις μελλοντικές προοπτικές όσον αφορά τις αλιευτικές δραστηριότητες, στην κατάσταση των αλιευτικών πόρων και στην ικανότητα της Δημοκρατίας της Γουινέας να θέσει σε εφαρμογή τη βιώσιμη διαχείριση των αλιευτικών πόρων.

- στη συνεκτίμηση των βέλτιστων διαθέσιμων επιστημονικών γνωμοδοτήσεων.

- στην ενίσχυση του διαλόγου όσον αφορά την τομεακή πολιτική ώστε να ενθαρρυνθεί η εφαρμογή μιας υπεύθυνης αλιευτικής πολιτικής, σε συνάρτηση με τους αναπτυξιακούς στόχους της χώρας, ιδίως όσον αφορά τον έλεγχο και την παρακολούθηση της αλιείας, τη διαχείριση των πόρων και τη βελτίωση των συνθηκών υγιεινής των αλιευτικών προϊόντων.

[1] Κανονισμός (ΕΟΚ) αριθ. 971/83 του Συμβουλίου της 28ης Μαρτίου 1983 – ΕΕ L 111/1 της 27ης Απριλίου 1983

[2] Κανονισμός (ΕΚ) αριθ. 830/2004 του Συμβουλίου της 26ης Απριλίου 2004 για τη σύναψη του πρωτοκόλλου που καθορίζει, για την περίοδο από την 1η Ιανουαρίου 2004 έως την 31η Δεκεμβρίου 2008, τις αλιευτικές δυνατότητες και τη χρηματική αντιπαροχή που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της κυβέρνησης της Δημοκρατίας της Γουινέας για την αλιεία στα ανοικτά των ακτών της Γουινέας – ΕΕ L 127/31 της 29ης Απριλίου 2004